ועדת הכלכלה, כנסת 25, פרוטוקול מספר 64, 2023-03-26 00:00

דוד ביטן: צוהריים טובים, אני פותח את הישיבה, על סדר-היום: יוקר המחיה בישראל – צמצום הרגולציה על יבואני ויצרני מזון

דוד ביטן:   ישיבה זו היא בהמשך לישיבות שלנו בנושא יוקר המחיה בענף המזון

דוד ביטן:  ביקשנו לקיים ישיבה משותפת עם ועדת הבריאות, אלא שוועדת הבריאות עדיין בדיון על תקנות התמרוקים ולכן אנחנו נקיים את הישיבה לבד

דוד ביטן:  יושב-ראש הוועדה נתן את הסכמתו שנקיים את הישיבה במסגרת ועדת הכלכלה

דוד ביטן:       בישיבות שהיו עלו טענות לגבי משרד הבריאות בנושא הרגולציה

דוד ביטן:  הטענה אינה רק לגבי משרד הבריאות, באופן כללי יש הרבה טענות על הרגולציה ומשרד הבריאות נתפס ברדאר, משום שמדובר במזון

דוד ביטן:  אנחנו רוצים לפשט את העניינים, משום שחלק מהמחיר של המוצרים הוא בגלל רגולציה

דוד ביטן:  ה-OECD, ולא רק לגבי מזון, קבע שזה ארבעה עד שישה אחוזים מהמחיר ואנחנו רוצים לבדוק אם אפשר להקטין את הרגולציה, על מנת להפחית את המחיר לציבור

דוד ביטן:  לא תמיד זה עוזר, לפעמים אנחנו יכולים לעשות את זה, אבל בסוף שער הדולר עולה, מה שגורר שהמחיר עולה בלי קשר, למרות כל המאמצים שנעשה

דוד ביטן:  בכל מקרה, אנחנו צריכים לעשות את העבודה שלנו ללא קשר לדברים אחרים

דוד ביטן:  אם אנחנו נעשה את זה, בסוף תהיה הפחתה והמחירים יתאזנו

דוד ביטן:       משרד הבריאות, בבקשה

פנינה אורן שנידור: שלום לכולם, תודה על ההזדמנות

פנינה אורן שנידור:  אני מנהלת שירות המזון הארצי במשרד הבריאות

פנינה אורן שנידור:  באתי לפה לספר לכם על העשייה שעשינו במהלך חמש השנים האחרונות מאז חוקק חוק הגנה על בריאות הציבור (מזון), עם דגש על הפעילות שעשינו ברפורמת המזון בהסדרים הקודמים

פנינה אורן שנידור:  אני אשמח לשתף אתכם במצגת שהכנו

פנינה אורן שנידור:  זו רפורמה שנוגעת גם לעולם התוכן של יבואנים, גם לעולם התוכן של יצרני המזון, ויש לנו עוד דרך לעשות

פנינה אורן שנידור:  אבל כפי שכולם יודעים, כמו בכל רפורמה, אי אפשר להתחיל לרוץ וליישם לפני שהפקנו את הלקחים ולמדנו את המסקנות של הרפורמה שנכנסה לתוקף ב-1 בינואר 2023

פנינה אורן שנידור:  אני אקדים ואומר שהפוטנציאל של הרפורמה הזאת עדיין לא מומש, אבל זה לא קשור לרגולטור אלא זה בידי היצרנים, כי כחלק מהרפורמה אמרנו שצריך להיות שינוי בתפיסת הפיקוח

פנינה אורן שנידור:  אין יותר רגולטור שבא ואומר לכם נו-נו-נו, check list – זה מותר וזה אסור

פנינה אורן שנידור:  כמו בכל העולם, רצינו להיות אירופה, ורוצים להמשיך ולהידמות לאירופה ככול שניתן, כמובן עם ניהול סיכונים נכון

פנינה אורן שנידור:  גם באירופה האחריות על ייצור מזון נופלת על  יצרן המזון

שלום דנינו: למעשה את אומרת שאם יש משהו במתכונת של 9000 ISO וכד', היצרן צריך לבנות מערכת בקרה

פנינה אורן שנידור: נכון, היצרן יעשה מערכת בקרת איכות עצמית מבוססת על ניהול הסיכונים בהתייחס למזון שאתה מייצר או מייבא ולוקח את כל האחריות

פנינה אורן שנידור:  היצרן  ייכנס במסלול של תצהיר וככול שהוא יימצא שהוא לא עומד בדרישות, שהוא הפר משהו במערכת הנהלים שלו או בטח הפר במסגרת חקיקת המזון -  משרד הבריאות יפגוש אותו בדרכי העבודה

פנינה אורן שנידור:       בטקט הראשון הרפורמה נגעה בעיקר בעולם התוכן של יבואנים, אבל אנחנו יודעים שגם תעשיית המזון היא יבואנית, שרוב חומרי הגלם שלה מיובאים ולכן זה חל גם עליה

פנינה אורן שנידור:  עשינו אימוץ רגולציה אירופית

פנינה אורן שנידור:       ברשותכם אני רוצה לעבור למצגת שהכנתי

פנינה אורן שנידור:  גם אנחנו, אדוני היושב-ראש, רוצים להיות רגולטור חכם, אפקטיבי, שיוזם ולא נגרר

פנינה אורן שנידור:  הרעיון הוא שככול שניתן לאמץ רגולציות של מדינות מפותחות, בראש ובראשונה האיחוד האירופי, לשם  הכיוון

פנינה אורן שנידור:  לא צריך להמציא את הגלגל היכן שאחרים המציאו אותו

פנינה אורן שנידור:  בעיקרון אנחנו רוצים לנתב את כל הפעילות שלנו לפיקוח על דרכי השיווק, להיות רגולטור שמקדם את עולם הפודטק במדינת  ישראל, וכצעד משלים לזה אנחנו חייבים-חייבים להקים מערכת אכיפה, כי זה הבאלאנס – אתה נותן דרגות חופש ליבואנים-יצרנים והמשלימה זה פיקוח ודרכי השיווק, כי בסופו של דבר אנחנו רגולטור שנועד בראש ובראשונה להגן על בריאות הציבור

פנינה אורן שנידור:       איפה תמצאו אותנו – כשאתם אומרים "מזון", שם אנחנו נמצאים

פנינה אורן שנידור:  אנחנו נמצאים בכל שרשרת השיווק, החל מהייצור, ייבוא, שיווק

פנינה אורן שנידור:  יש לנו שותפים של ה-Primary production , השותפים שלנו ממשרד החקלאות

פנינה אורן שנידור:       אני רוצה לסבר את האוזן מבחינת הנתונים – בשקפים אתם יכולים לראות מי הלקוחות שלנו, למי אנחנו נותנים שירות

פנינה אורן שנידור:  יש לנו 3,500 יבואנים, 2,800 יצרני מזון, כל היצרנים עם רישיון  ייצוא, 50 בעלי אישור GMP, ואנחנו עושים סקרים על דרכי השיווק

פנינה אורן שנידור:  אפשר לראות שנפח הפעילות של שירות המזון הוא עצום

פנינה אורן שנידור:  למעשה אנחנו אחראים על מזון שמגיע לכל צלחת וצלחת של כל אחד מאיתנו

פנינה אורן שנידור:       אם נסתכל על ההיקף, אפשר לראות שיש עלייה  משמעותית בקרב העוסקים במזון

פנינה אורן שנידור:  יש עלייה מתמדת בקרב היצרנים

פנינה אורן שנידור:  בשקף שיוצג עתה תוכלו לראות את השונות ואת הגידול שיש לנו בקרב היבואנים

פנינה אורן שנידור:  מ-2016, אז נכנס חוק המזון לתוקף, ועד 2022, אנחנו רואים עלייה של 20% שנתי בייבוא של מזון

פנינה אורן שנידור:  אפשר לראות גם את השונות – בכל שנה יש לנו כ-600 יבואנים חדשים שנכנסים

פנינה אורן שנידור:  ישנם כאלה שפורשים ואחרים שנכנסים

פנינה אורן שנידור:  זאת אומרת, יש לנו כאן מעגל דינמי גדול מאוד שדורש מאיתנו להתחיל עם כל חדש את מערכת הרישום, ההדרכה והפיקוח שזה דורש מאיתנו

פנינה אורן שנידור:  ברור שאם יש לנו נפח כזה של פעילות, אי אפשר לשקוד על השמרים, אלא חייבים לקחת את החוק הקיים ולנסות לטייב ולשפר את הרגולציה

פנינה אורן שנידור:       אכן הרפורמה במזון שנכנסה לתוקף ב-1 בינואר 2023 היא תוצר עבודה משותף

פנינה אורן שנידור:  זה עבר בחוק ההסדרים בהובלה שלנו

פנינה אורן שנידור:  היו לנו הרבה שותפים, הן במשרד הכלכלה, הן ברשות התחרות וגם משרד החקלאות

פנינה אורן שנידור:  התועלות היו תועלות מאקרו כלכליות

פנינה אורן שנידור:  אדוני דיבר על יוקר המחיה, על זה אנחנו יכולים פחות לשלוט, אבל בדרכים עקיפות שלנו זה הסרת חסמים, פתיחת השוק לתחרות ובעיקר לפשט רגולציות

דוד ביטן: איזה חסמים הסרתם?     

פנינה אורן שנידור: קודם כול, אימצנו חקיקה אירופית

פנינה אורן שנידור:  לקחנו את שלוש הרגולציות המשמעותיות ביותר

דוד ביטן: איך אימוץ החקיקה האירופית באה לידי ביטוי?     

פנינה אורן שנידור: בתיקון לחקיקה למעשה מדינת ישראל אמרה שרגולציה של אירופה בנושא מזהים כימיים, מזהמים מיקרו-ביולוגיים ושאריות חומרי הדברה תחול על מזון במדינת ישראל

פנינה אורן שנידור:  היו שינויים והחרגות, למעשה עשינו שינויים על בסיס ניהול סיכונים, והיו החרגות לפיהן משרד החקלאות החריג את כל המזון הגולמי

פנינה אורן שנידור:  היום, ויכולים להעיד על כך יבואנים ויצרנים שנמצאים כאן, במזון שנכנס מאירופה למדינת ישראל היבואן יכול לומר שעצם זה שהמוצר גדל באירופה או יוצר באירופה, זה יכול להבטיח לו שהמוצר עומד בחקיקת מדינת ישראל

פנינה אורן שנידור:       נדבך נוסף לרגולציה – פתחנו מסלול ייבוא נוסף

פנינה אורן שנידור:  עד לפני הרפורמה היו שני מסלולי ייבוא: מסלול רגיל והיה מסלול של מזון רגיש

פנינה אורן שנידור:  ברפורמה הזאת פתחנו בתוך עולם התוכן של המזון הרגיל מסלול מיוחד שנקרא "מסלול אירופי" של ייבוא חלק מהמזון הרגיש במסלול ירוק

פנינה אורן שנידור:  זה אומר שהיבואן צריך להיות יבואן נאות שמקיים מערכת בקרת איכות עצמית על תהליך הייבוא שלו ולמעשה יוכל לייבא למדינת ישראל ולשחרר משלוחים מהנמל באופן עצמי, בלי שמפקח יגע במשלוח שלו

שלום דנינו: מה ההגדרה ל"רגיש"?     

פנינה אורן שנידור: בסוף 2020 שר הבריאות הכריז על רשימת מזונות רגישים

פנינה אורן שנידור:  הכלל אומר שמה שלא הוכרז, הוא מזון ונכנס במסלול הירוק הרגיל

פנינה אורן שנידור:  מזון רגיש זה מזון שיש לו סיכונים כימיים או מיקרו-ביולוגיים או מבחינת קהל היעד שצורך אותו – למשל מזון ייעודי לתינוקות – או רגישות האוכלוסייה או רגישות המזון בעצמו

פנינה אורן שנידור:  לכן ההתייחסות לגביו תהיה במערכת פיקוח הדוקה יותר

פנינה אורן שנידור:  במסלול הזה של היבואן הנאות אמרנו שהמזון נשאר מזון רגיש, כי אי אפשר לשנות את ההגדרה, שכן עדיין יש לו סיכונים מיקרו-ביולוגיים או סיכונים כימיים כאלה ואחרים, אבל ברגע שיבואן הופך להיות המפקח, לוקח אחריות, מנהל מערכת בקרת איכות עצמית, הוא יכול להחליף את המפקח בנמל

פנינה אורן שנידור:  הוא לא יפגוש את משרד הבריאות

פנינה אורן שנידור:  מתי הוא יפגוש את משרד בריאות? אם המשלוח עולה למדגם אקראי או שנעשה ביקורת במחסן היבואן או בדרכי השיווק

סימון מושיאשוילי: סתם מעניין מה עשינו עד 2019

פנינה אורן שנידור: היו מזונות רגישים עד 2019 - - -      

דוד ביטן: בדקו כל מוצר ועכשיו אתם לא בודקים כל מוצר? למשל מזון לתינוקות, מה אתם עושים עם זה?     

פנינה אורן שנידור: מזון לתינוקות נחשב מזון רגיש וימשיך להיות  מזון רגיש וכל  משלוח נבדק

דוד ביטן: למעשה זה כמו תרופה

פנינה אורן שנידור: נכון

דוד ביטן: באירופה בודקים בצורה הזאת?      

פנינה אורן שנידור: אנחנו לא שונים בהרבה מאירופה

פנינה אורן שנידור:  מבחינת הבדיקות בנמל אנחנו שונים בתדירות הבדיקות

דוד ביטן: אתם לא בודקים מדגמית?     

פנינה אורן שנידור: לא

פנינה אורן שנידור:  אחרי פרשת רמדיה החמירו

דוד ביטן: אבל באירופה לא בודקים אחד-אחד

פנינה אורן שנידור: לא שלא עושים

פנינה אורן שנידור:  כל משלוח של מזון לתינוקות נבדק בדיקת מסמכים

פנינה אורן שנידור:  תדירות הבדיקות שונה

פנינה אורן שנידור:  אנחנו בודקים כל משלוח, אנחנו בודקים שלוש אצוות – כל מזון נבדק למיקרוביולוגיה - - -      

דוד ביטן: מה זה אומר "בדיקת מסמכים"?     

פנינה אורן שנידור: שאלת אותי מה היה לפני הרפורמה

פנינה אורן שנידור:  לפני הרפורמה היה מזון רגיל ורגיש

פנינה אורן שנידור:  מזון רגיל לא הוכרז כמזון רגיש  ולכן הוא נכנס במסלול של תצהיר

פנינה אורן שנידור:  יבואן היה נבדק בנמל ו-5% מהמשלוחים שלו עלו למדגם

פנינה אורן שנידור:  למזון רגיש היו שני טקטים: הטקט הראשון – היבואן היה מגיע למטה שירות המזון ומקבל אישור מוקדם לייבוא של  מזון באופן פרטני לכל מוצר ומוצר

פנינה אורן שנידור:  אחרי שהוא היה מקבל את האישור הזה הוא היה יכול להתקשר עם ספק, להזמין את המשלוח, וכשהמשלוח היה מגיע לנמל הייתה נעשית 100% בדיקה של המסמכים

פנינה אורן שנידור:  כלומר, כל משלוח נבדק בדיקת מסמכים – התאמה לאישורים המוקדמים, שהמשלוח מלווה באנליזות מתאימות

פנינה אורן שנידור:  הדיגום היה מתבצע בהתאם לסקר סיכונים

פנינה אורן שנידור:  במזון לתינוקות – כל משלוח נבדק, לוקחים שלוש אצוות לבדיקה

פנינה אורן שנידור:  מוצרי חלב – היה מסלול מיוחד שקבענו 22% שנתי

פנינה אורן שנידור:  כלומר, הייתה להם תדירות דיגום מופחתת

פנינה אורן שנידור:  תוספי תזונה – נבדקו אחת לחצי שנה, אבל המסמכים היו נבדקים ב-100%

פנינה אורן שנידור:  זאת אומרת שמזון רגיש היה נבדק ב-100%

פנינה אורן שנידור:       מסלול של יבואן נאות אומר: אתה רוצה להיות יבואן נאות? תעשה הכול בעצמך ומשרד הבריאות ייפגש אם  מוצר שלך יעלה במדגם אקראי בנמל או בדרכי השיווק

פנינה אורן שנידור:       אני רוצה להראות לכם את הפוטנציאל של המסלול הזה

פנינה אורן שנידור:  משלוחים במסלול האירופי – בשנת 2022 היו 18,000 משלוחים שהגיעו לתחנת ההסגר ונבדקו

פנינה אורן שנידור:  אלה היו ברובם משלוחים של מזון רגיש במסלול הישן

פנינה אורן שנידור:  אם אנחנו  מנתחים – וזו הערכת חסר – כמה משלוחים מתוכם מתאימים למסלול האירופי, אנחנו רואים שזה חצי

פנינה אורן שנידור:  זאת אומרת, בסוף שנת 2023 חצי מהמשלוחים שבעבר נבדקו ועוכבו בנמל, אמורים להשתחרר באופן אוטומטי ובלבד שהיבואנים  יהיו יבואנים נאותים

פנינה אורן שנידור:       למעשה יש הלימה בין מספר המשלוחים למספר המוצרים

פנינה אורן שנידור:  כל המטרה היא לקצר את ימי ההשהיה בנמל

פנינה אורן שנידור:  כשהתחלנו את הרפורמה היינו בזמנים לא סבירים – היו 14 ימי המתנה למשלוח של  מזון רגיש בנמל

פנינה אורן שנידור:  הצפי שלנו הוא שאם המסלול הזה יהיה כמו שצריך – וכאן אני  מסייגת: בשלב הראשון זה לא חל על כל המזונות

פנינה אורן שנידור:  צמצמנו סוגים מסוימים, פרטניים – והוא יצליח, ונראה שהיבואנים לוקחים אחריות, נוכל להרחיב את זה למוצרים נוספים

פנינה אורן שנידור:  כבר היום, שלושה חודשים מהרגע שהרפורמה נכנסה לתוקפה, אנחנו רואים שירדנו לעשרה ימים

שלום דנינו: זה הרבה

שלום דנינו:  גם ה-6 בסוף התהליך – זה הרבה

דוד ביטן: זה לא הרבה, כי יש המתנה בנמל בלי קשר

פנינה אורן שנידור: לא כל הדברים הם לפתחו של משרד הבריאות

דוד ביטן: כשמכולה מגיעה לנמל והחלטתם לבדוק אותה, אתם בודקים אותה מייד? אני שואל כי למעשה יש זמני המתנה עד שהיא יוצאת מהנמל, בגלל כל מיני בעיות שיש בנמל 

דוד ביטן:  אתם בודקים אותה מייד כשהיא חונה בנמל או שאתם מחכים ומוציאים אותה לאיזה מקום?     

פנינה אורן שנידור: בעיית כוח האדם במשרד הבריאות היא נחלתם של כלל משרדי הממשלה ובמשרד הבריאות זה חמור אף יותר

פנינה אורן שנידור:  אם אתה לוקח לדוגמה את תחנת הסגר אשדוד, אזי שלוש עובדות בתחנה יצאו לפנסיה באפריל 2021 ועד היום עוד לא הצלחנו לאייש עובדים במקומן

שלום דנינו: בגלל שכר?     

פנינה אורן שנידור: בין היתר

פנינה אורן שנידור:  גם בגלל שכר וגם בגלל תנאים

דוד ביטן: מה זה תחנת הסגר? המכונה יורדת והולכת לתחנת הסגר?  תחנת הסגר היא בתוך הנמל או מחוצה לו?     

פנינה אורן שנידור: המכולה מגיעה לנמל

פנינה אורן שנידור:  אם למשלוח לא נדרש דיגום, הוא לא יורד, אבל הוא עדיין ממתין לבדיקת מפקח כי צריך לבדוק את המסמכים

דוד ביטן: כמה זמן זה לוקח?     

פנינה אורן שנידור: אם יש תור בתחנה וחוסר כוח אדם, שזה רק הולך ועולה, וגם הראיתי לכם איך מספר המשלוחים המיובאים רק הולך ועולה, אז משהו במשוואה הזאת לא מתכנס ולכן צריך לעשות את השינוי

פנינה אורן שנידור:  ברור לנו שצריך לעשות שינוי, אבל לא בכל מחיר

דוד ביטן: בינתיים אתם לא עושים אותו

פנינה אורן שנידור: לא נכון, זה חלק מהשינוי

דוד ביטן: אין לכם כוח אדם לבדוק, אז מה עשינו? יש זמני המתנה בנמל ללא קשר אליכם

דוד ביטן:  העשרה ימים שאת מדברת עליהם כוללים את זמני ההמתנה האלה או שזה בנוסף?     

פנינה אורן שנידור: זה הטוטאל

דוד ביטן: זה טוטאל מהרגע שהוא יוצא למקום של הבדיקה או בטוטאל שהוא יוצא בכלל לנמל?     

פנינה אורן שנידור: מהרגע שמפקח נגע בו

פנינה אורן שנידור:  אם יש לו ריג'קטים, אני לא יכולה לשחרר

דוד ביטן: אם כך, זה לא עשרה ימים אלא הרבה יותר

פנינה אורן שנידור: אם יבואן מגיש לי כמו שצריך ואין שום ריג'קטים, אז זה "נגעת-נסעת"

דוד ביטן: זה כולה לבדוק מסמכים, לא יותר מזה

פנינה אורן שנידור: אם כך, בוא נראה למה הפוטנציאל של יבואן נאות עדיין לא ממומש

פנינה אורן שנידור:  אני חייבת לומר שלא כל היבואנים יכולים להיות יבואנים נאותים, אבל הראיתי לכם שחצי מהמשלוחים מתאימים למסלול האירופי

פנינה אורן שנידור:  יש רשימת מוצרים שיכולים להיות במסלול

דוד ביטן: אני מציע שתעצרי עכשיו ואחר כך נחזור אלייך, כי תצטרכי לענות על הדברים שיעלו

דוד ביטן:       ד"ר אלרעי-פרייס, בבקשה

אלרעי פרייס: המהלך הזה הוא מהלך כדי להקל על הרגולציה, לעשות טיוב רגולציה ובשביל זה אנחנו כן צריכים את היבואנים

אלרעי פרייס:  בסוף היבואן, כדי לעבור למסלול הירוק, צריך לקחת אחריות על עצמו להיות יבואן נאות, להתחייב שהוא עומד בבדיקות, להתחייב שיש לו מערכת הבטחת איכות

אלרעי פרייס:  כמובן שהצעד הזה יכול להיות צעד ראשון, ויכולים להיות צעדים נוספים

אלרעי פרייס:  שאלתם למה מזונות אחרים עדיין מוגדרים כרגישים, אז יש קבוצה מסוימת, לא גדולה, של מזונות שהוחלט בגלל הרגישות שלהם – או שזה מזון  ייעודי לאנשים מבוגרים בבתי חולים או לתינוקות או בשר שמן הסתם הוא יותר מסוכן – עדיין לשמור כרגישים

אלרעי פרייס:  הרבה מאוד מזונות הם רגישים ויכולים להיות במסלול אירופי, אבל זה דורש שיבואנים ייקחו על עצמם את האחריות הזאת

אלרעי פרייס:  אני חושבת שאפשר לראות בשקף שהוצג קודם עד כמה התהליך הזה עוד לא קורה כפי שהיינו רוצים

נני סיימן: אני יבואנית של מוצרי חלב ושל מזון

נני סיימן:  פנינה, אני רוצה לומר לך שעשית עבודה מדהימה ונהדרת, אבל כל העבודה שעשיתם כשהיא מתכנסת לפעילות, וברגע שטכנית אנחנו רוצים לעבור להיות יבואן נאות, יש בעיה

נני סיימן:  אני יבואן נאות, אבל אני יבואן נאות על הנייר, אבל לא יבואן נאות בשחרורים של הסחורה

נני סיימן:   הסיבה היא שאולי הורדתם את כל התקנים והקלתם כל כך, אבל השארתם נקודה אחת שלמעשה מנטרלת את הכול

נני סיימן:  כשאני הולכת להביא מוצר שנכנס בתוך המסלול האירופי, מוצר כמו גבינות, הפרדתם את כל הנושא של המיקרוביולוגיה, של סלמונלה וליסטריה, וזה מחייב את הרגולציה הישראלית

נני סיימן:  אז מה עשינו בזה? עשינו את כל העבודה של המסלול האירופי, אבל כשמגיעים לארץ אנחנו חייבים לעמוד במיקרוביולוגיה של מדינת ישראל

נני סיימן:  למעשה עכשיו אנחנו חייבים גם לעמוד  בתקן האירופי וגם בתקן הישראלי

נני סיימן:  היום אני  יבואן נאות ואני לא משחררת בכלל סחורות כיבואן נאות, במיוחד במוצרי חלב, בגלל מספר נקודות: מוצר שהוא חלב גולמי – הוא בכלל לא יכול להיכנס למסלול האירופי

נני סיימן:  כשאני מביאה קונטיינרים, בתוך הקונטיינרים יש גם חלב גולמי, יש מוצרים מחלב גולמי  מאושרים ויש להם אישור כמוצר רגיש

נני סיימן:  אני לא יכולה להכניס לשחרור במסלול אירופי, כי אני מערבבת במכולה

דוד ביטן: אז למה את מערבבת את המוצרים?     

נני סיימן: בלתי אפשרי להביא מוצרים עם חיי מדף קצרים בכמות של מכולה שלמה

נני סיימן:  אנחנו עושים קונסולידציה של הרבה מאוד מוצרים עם הרבה מאוד יצרנים, אבל אז אני לא יכולה לשחרר את זה

דוד ביטן: מה את דורשת?     

נני סיימן: אני מבקשת שהמוצרים שיש להם אישור משרד בריאות למוצרים שמיוצרים מחלב גולמי, לאפשר לשחרר אותם במסלול האירופי

נני סיימן:  היום, אם אני לא עושה את זה, זה גורם לי נזק גדול  יותר

דוד ביטן: אבל הכול נמצא באותה מכולה, מה את רוצה שהם יעשו

דוד ביטן:  הם משחררים את המכולה, לא? הם בודקים מסמכים ומשחררים מכולה

נני סיימן: אז בשביל מה אני צריכה להיות יבואן נאות?     

פנינה אורן שנידור: זו פעם ראשונה שאת מעלה את זה

נני סיימן: שלחנו לכם מכתב

נני סיימן:  זה גורם לנו לקושי גדול

דוד ביטן: אתם יכולים לפתור את הבעיה הזאת?     

פנינה אורן שנידור: אנחנו  יכולים לבדוק את הבעיה הזאת

פנינה אורן שנידור:  אנחנו מקיימים שיח ודין ודברים אתכם וזו הפעם הראשונה שאני שומעת על כך וזה קצת הפתעה

נני סיימן: אני שלחתי בפורטל

נני סיימן:  שלחתי מספר פעמים למרטין ונאמר לנו שכרגע זה מה שיש

דוד ביטן: הבנו את הבעיה

דוד ביטן:  אני מבקש שתתייחסו לכך בסוף

ליאור כוכבי: אני מאיגוד תעשיות המזון בהתאחדות התעשיינים

ליאור כוכבי:  קודם כול, אני רוצה לומר לפנינה ולכל נציגי משר הבריאות שנמצאים פה תודה רבה, גם על השיח וגם על הכוונה

ליאור כוכבי:  רפורמת הייבוא הייתה אמורה להביא בשורה

ליאור כוכבי:  בכל הדיונים שהיו תמכנו ברפורמת הייבוא

ליאור כוכבי:  על הנייר היא עתידה להביא לראשונה להקלות רגולטוריות הן על תעשיית המזון המקומית והן על הייבוא ולייצר סימטריה בין שני המקטעים הללו

ליאור כוכבי:  יחד עם זאת, אנחנו  מאמינים שעדיין לא בוצעה הסדרה רגולטורית בין החקלאות המקומית, שזה חומרי הגלם, אשר עדיין עובדת בהתאם לדין הישראלי הקיים, לבין הדרישות מהתעשייה המקומית

ליאור כוכבי:  זאת אומרת, מצופה מיצרנים קטנים ובינוניים לבצע מהלך קסמים כלשהו שייכנס חומר גלם בתקינה ישראלית, שמכונת הייצור תבצע סוג של קסם ומהצד השני יצא מוצר מוגמר שעומד בתקינה האירופית

ליאור כוכבי:  יחד עם זאת, עד לשנה זו לא הוארכו הוראות המעבר שאמורות לתת זמן היערכות ליצרנים המקומיים לקראת רפורמת הייבוא ולמעשה לייצר כניסה מדורגת של ההוראות האירופיות

ליאור כוכבי:  אם הדבר הזה לא ייפתר, כלל היצרנים במדינת  ישראל ייחשבו כעבריינים ויהיו חשופים לתביעות ייצוגיות, כי למעשה הם לא יעבדו לפי ההוראות

עמיר פרץ: גם היבואנים, לא רק היצרנים

ליאור כוכבי: אנחנו דורשים להאריך את זמן ההיערכות ליצרנים המקומיים, כי הרפורמה הזאת היא רפורמה משמעותית - - -      

דוד ביטן: איפה זה מופיע, בתקנות?     

פנינה אורן שנידור: הצו נמצא כרגע בחתימה של שר הבריאות וזה אמור להגיע עד סוף החודש לוועדת הבריאות להשלמה

פנינה אורן שנידור:  עשינו את כל התהליך הנדרש מאיתנו, ללכת לוועדת חריגים כמתחייב

פנינה אורן שנידור:  זו הייתה אמורה להיות וועדה משותפת, אבל בהיעדר ועדה משותפת – מנהלת הוועדה זוכרת שברפורמה הקודמת נקבע בוועדה המיוחדת לחוק המזון, שתהיה ועדה שכוללת את ועדת הבריאות ווועדת הכנסת, וקראו לה ועדה משותפת – אני מניחה שעכשיו זה יגיע לוועדת הבריאות

עמיר פרץ: יש תרחיש שזה לא יגיע לוועדה המשותפת?     

פנינה אורן שנידור: כתוב שזה צריך להיות בוועדה משותפת

פנינה אורן שנידור:  זה עוד גורם מעכב

דוד ביטן: ועדה משותפת זה שטויות, זו לא בעיה

דוד ביטן:       יש עוד טענה אחת שנטענה וזה לגבי הרישום על הקופסה של המוצרים

דוד ביטן:  הבנתי שזו בעיה רצינית מאוד מבחינת היצרנים

דוד ביטן:  אין את זה באירופה ויש את זה רק בישראל, מה שמעורר קשיים גדולים

דוד ביטן:  למה צריך את זה? תעשו את זה כמו באירופה

דוד ביטן:  זה דבר שאנחנו כן נתעקש עליו

שלום דנינו: הם מעריכים שאם זה לא יהיה, זה יקטין בכ-2

שלום דנינו: 5%

דוד ביטן: ד"ר פרייס, אני לא יודע מי אחראי על זה במשרד הבריאות

דוד ביטן:  זו טענה מרכזית של כל היצרנים,  שעל הקופסה שהם צריכים לסמן, למעשה אתם מחייבים אותם ברגולציה שלא קיימת באירופה, ייחודית

דוד ביטן:  זה לא נותן כלום, אבל בגלל השיטה הזאת יש תוספת מחיר

ד"ר שרון אלרעי-פרייס: בסוף היבואנים צריכים גם לסמן דברים אחרים – למשל הם צריכים לכתוב בעברית

מיקי רוזנטל: אבל במוצר מיובא צריך להדביק מדבקות אדומות בחזית, כשמאחור אנחנו  מדביקים בעברית

מיקי רוזנטל:  זו הדבקה כפולה

דוד ביטן: זה סתם יוצר עלויות נוספות

פנינה אורן שנידור: יש תכלית - - -     

דוד ביטן: מה, התכלית הזאת קיימת רק בישראל, היא לא קיימת בגרמניה? אני לא מבין את זה

דוד ביטן:  בגרמניה מדובר בתנאי בריאות פחות טובים מישראל? לא צריך להגזים כל דבר

דוד ביטן:  אנחנו לא המצאנו את הגלגל ולכן אם באירופה יש את זה, למה שזה לא יהיה בישראל?      

ד"ר שרון אלרעי-פרייס: דווקא במובן הזה היינו  מהמדינות המובילות בסימון התזונתי בחזית האריזה

דוד ביטן: כנראה שעכשיו הגזמתם

ד"ר שרון אלרעי-פרייס: לא, אני לא חושבת שהגזמנו

ד"ר שרון אלרעי-פרייס:  אני חושבת שאנחנו משקפים - - -     

נני סיימן: יש מחקרים שאומרים שזה לא עזר הרבה

ד"ר שרון אלרעי-פרייס: אני לא יודעת אם זה המקום להביא את עניין הסימון התזונתי, כמה הוא עזר וכמה הוא לא עזר, כי יש נתונים גם לפה וגם לשם

ד"ר שרון אלרעי-פרייס:  כרגע עושים על זה מחקר

דוד ביטן: אמנם אני לא דוקטור ולא מומחה לעניין, אבל כמו שאני רואה את זה, זה לא סביר ופה אתם צריכים ללכת  לקראת, כי אין הבדל בינינו לבין אירופה

דוד ביטן:  אנחנו לא צריכים להיות יותר נוקשים מהם

דוד ביטן:  זה אותו אוכל שכולם אוכלים

דוד ביטן:  מייבאים מוצר ועוד פעם צריך לשנות את הכול, את הקופסאות וכו', זה רק מייקר

דוד ביטן:  אם מדובר בייצור מקומי, אפשר להתנות דברים כאלה, כי הם מייצרים גם את הקופסה והם יכולים לרשום מה שאתם רוצים

דוד ביטן:  אבל אם מייבאים מחוץ-לארץ והם צריכים להחליף את הקופסה, לשנות אותה, אז אין טעם בזה

פנינה אורן שנידור: צריך גם להבין שכרגע אימצנו שלוש רגולציות אירופאיות ויש לנו לאמץ עוד כמה

דוד ביטן: אנחנו מבקשים שתשקלו את העניין הזה

פנינה אורן שנידור: תקן 1145 - - -     

דוד ביטן: אני לא מבין בזה

דוד ביטן:  אני לא מבין ב-1145 ולא ב-2236, אני מדבר באופן כללי

דוד ביטן:  באופן כללי, לדעתי, רק מתוקף הסבירות ולא מתוקף המקצועיות – אני לא מקצוען בתחום הזה – אם זה מתאים לאירופה, זה יכול להתאים גם לישראל

דוד ביטן:  אנחנו מבקשים ייבוא, אנחנו לא יכולים להגיד להם להחליף את הקופסה, תעשו דברים אחרים

דוד ביטן:  זה מעלה את המחיר ואין טעם בזה

פנינה אורן שנידור: הם לא צריכים להחליף את הקופסה, רק לסמן

דוד ביטן: אבל זה עולה כסף

פנינה אורן שנידור: אבל גם ככה הם צריכים לסמן בעברית

מיקי רוזנטל: אבל יש סימון כפול בחזית

מיקי רוזנטל:  צריך להדביק גם מאחורה וגם מקדימה

דוד ביטן: ד"ר פרייס, תשקלי את זה

דוד ביטן:  אני חושב שיש צדק בטענה של היבואנים

נני סיימן: אנחנו לא יכולים לשים את זה בכל מקום ולכן אנחנו חייבים לקחת עובדים שיעשו את זה ידנית, אחד-אחד

נני סיימן:  זה הופך להיות עבודת דנטל

דוד ביטן: כולם התלוננו על זה

שלום דנינו: אם זה לא קריטי, ד"ר פרייס, כדאי לאמץ את הבקשה

דוד ביטן: אם זה דבר שאפשר לחיות איתו, אני סומך עלייך שפה תשקלי את זה לחיוב, בלי לפגוע בבריאות הציבור

שלום דנינו: אני מניח גם שיש קטיגוריות שונות של מזון ובחלק אפשר

דוד ביטן: זו דרישה שלנו לאור מה שראינו בישיבות

דוד ביטן:  לא כולם באו היום, אבל אנחנו מייצגים אותם בעניין הזה

ד"ר שרון אלרעי-פרייס: אני רק אומר שבסוף אנחנו צריכים גם לא לבלבל את האזרח, שיהיו לו סימונים כאלה וסימונים אחרים, על אוכל מסוים כזה, על אוכל אחר – משהו אחר

ד"ר שרון אלרעי-פרייס:  גם את זה צריך לשקול

דוד ביטן: אני לא יודע, אני לוקח כל מה שיש, לא בודק את הסימונים

עמיר פרץ: אני מנהל את ענף המזון באיגוד לשכות המסחר

עמיר פרץ:  אני מצטרף לחברי ליאור מהתאחדות התעשיינים

עמיר פרץ:  אנחנו מברכים מאוד על הדיון הזה

עמיר פרץ:  ליאור דיבר על תקופת מעבר

עמיר פרץ:  הבנו שיש הסכמות - - -     

דוד ביטן: שמעתי שזה בטיפול

עמיר פרץ: בדיוק

עמיר פרץ:  צריך לתת את הדעת מה יקרה בסוף החודש, כי ב-1 באפריל, ככול שלא תכונס ועדה בכנסת, כל היבואנים וגם היצרנים יהיו עבריינים

עמיר פרץ:  זה משהו שצריך לבחון אותו ולטפל בו לאלתר

דוד ביטן: אבל לא הביאו לנו שום תקנות לאשר

דוד ביטן:  מה זה קשור ל-1 באפריל?      

פנינה אורן שנידור: כי התוקף נגמר

פנינה אורן שנידור:  זה היה צו - - -      

שלום דנינו: אתם יכולים להאריך את זה?      

דוד ביטן: אתם צריכים להאריך את זה

דוד ביטן:  מה יקרה אם לא תביאו את זה?     

עמיר פרץ: אז יצטרכו לעבוד לפי ברירת המחדל, לפי ההוראות - - -     

דוד ביטן: הם יכולים לתחום את התחולה ל-1 באפריל

דוד ביטן:  דבר שני, יש מדיניות אכיפה, אף אחד לא יאכוף עליכם אם הם לא הביאו את זה

פנינה אורן שנידור: יהיה עדכון רטרואקטיבי

עמיר פרץ: מי ייתן מענה לתובענות ייצוגיות?      

דוד ביטן: אבל הם יביאו את זה רטרואקטיבי, אז אין בעיה עם תובענות ייצוגיות

דוד ביטן:  התקנות יחולו מהמועד שזה הסתיים

שלום דנינו: ואז יש לכם הגנה על זה

נני סיימן: ואם זה יהיה רטרואקטיבי תוך שנה? במשך שנה יגישו תובענות ייצוגיות

פנינה אורן שנידור: לא

פנינה אורן שנידור:  אנחנו אומרים שזה עומד על הפרק, זה מתעכב בגלל סיבות כאלה ואחרות, אבל זה אמור להגיע לוועדה

שלום דנינו: כמה זמן, חודשים? חודשיים?     

פנינה אורן שנידור: זה נמצא כרגע לחתימה של שר הבריאות וזה יגיע לוועדה

פנינה אורן שנידור:  מי שמטפלת בעניין הזה בוועדה היא עו"ד נעה בן שבת והיא אמרה שככול שלא נעמוד בלוחות הזמנים, יהיה אישור רטרואקטיבי

דוד ביטן: אין בעיה, אבל כמה זמן? שנה? חודש?      

פנינה אורן שנידור: זה נמצא לחתימה של שר הבריאות ואז זה יבוא לפה

דוד ביטן: זה אצלו כבר לחתימה?     

פנינה אורן שנידור: כן

דוד ביטן: את רוצה שאני אדבר איתו?      

עמיר פרץ: חייבים להפעיל עוד לחץ

ד"ר שרון אלרעי-פרייס: ברור שנדרש טיפול מהיר ואנחנו לגמרי מבינים

דוד ביטן: בואו נאמר שאם נרגיש שעד סוף חודש אפריל זה לא מגיע, אנחנו נטפל בזה בצורה אחרת

דוד ביטן:  אם זה בא לחתימה, אני אדבר עם השר

דוד ביטן:   מי השר עכשיו? כל פעם זה מתחלף

דוד ביטן:  אם זה יואב בן צור, אין בעיה, אני אדבר איתו במליאה

דוד ביטן:  אני כבר לא עוקב

דוד ביטן:      חברים, יש שני דברים – יהיה אישור רטרואקטיבי ויש מדיניות אכיפה

דוד ביטן:  מישהו צריך להגיד לכם שאתם מפרים או לעשות פעולות

דוד ביטן:  הם לא יעשו, כי הם אשמים בזה שזה עדיין לא הגיע לאישור

דוד ביטן:  לכן מדיניות האכיפה שלהם תהיה שלא יהיה כלום

דוד ביטן:  אין לכם מה לדאוג, לדעתי אף אחד לא יכתוב לכם מכתב כשיודעים שזה בטיפול והם לא הביאו את זה לדיון

ד"ר שרון אלרעי-פרייס: ברור שזה לא אשמתכם

דוד ביטן: לגבי תביעות ייצוגיות – לא כל יום יש דיון בבית משפט על הדברים האלה

דוד ביטן:  תירגעו קצת

דוד ביטן:       מי עוד רוצה לומר משהו לפני שאני מסיים? אין לכם עוד טענות? הכול בסדר? לפי מה שאני רואה, הכול מטופל, יש רפורמה חדשה

דוד ביטן:  אבל כשאתם אומרים בעיה של כוח אדם, זה לא מספק אותי

דוד ביטן:  זה עניין שלכם לטפל בבעיית הכוח אדם – לשבת עם האוצר, לבלבל לו את המוח

דוד ביטן:  נמצא פה נציג האוצר? גל פה

דוד ביטן:  עוד פעם גל? תגיד לי, אי אפשר להחליף אותך

דוד ביטן:       גל, הם בעצמם אומרים שלמעשה אין להם מי שיבדוק את הניירת

דוד ביטן:  יש, אבל עד שהוא בודק, המוצר כבר התקלקל

שלום דנינו: והכול פריון של המשק

דוד ביטן: אני מציע שתשב איתם ותדאג להם לתקציבים לעניין הזה

גל ברנס: הקצנו תקנים, הבעיה כרגע היא איוש התקנים

שלום דנינו: ושכר?     

גל ברנס: אני מאגף התקציבים ועניין השכר שייך לאגף שכר

גל ברנס:  אנחנו נשב יחד איתם ועם משרד הבריאות וננסה לפתור את זה

גל ברנס:  גם אנחנו רוצים שהם יגייסו עובדים, שתהיה אכיפה

דוד ביטן: כמה זמן זה ייקח?     

גל ברנס: זה לא תלוי בי

גל ברנס:  מה שתלוי בי אני יודע להבטיח, מה שלא תלוי בי – אני לא יודע

דוד ביטן: מי עוד צריך להבטיח חוץ ממך?     

גל ברנס: אגף שכר

דוד ביטן: אני פותר לך את הבעיה צ'יק-צ'אק

שלום דנינו: גל, יש צמתים שההשקעה הזאת היא ברמה של תשומות

שלום דנינו:  אתה מבין ששניים-שלושה פקידים בשכר טוב, משחררים אלף קונטיינרים שנתקעים

דוד ביטן: גל, עד סוף אפריל אתה יכול לסיים את זה?     

גל ברנס: אני אומר שוב, אנחנו, כאגף תקציבים, בעד

גל ברנס:  אם זה היה תלוי בי, זה היה נגמר מחר

גל ברנס:  זה לא תלוי בי

דוד ביטן: מנהלת הוועדה, מייד בסיום הפגרה תזמני ישיבה מיוחדת עם האוצר ואנחנו נפתור את הבעיה

שלום דנינו: גל, תזרזו את זה

שלום דנינו:  זה שניים-שלושה עובדים שמשחררים צינור

דוד ביטן: אנחנו לא נוותר לכם

דוד ביטן:  זה שאתה אומר לי ההוא אשם וזה אשם, זה לא עוזר

דוד ביטן:  צריך לתת להם תוספת ותגמור עניין

דוד ביטן:  מה שווה כל הרפורמה אם אף אחד לא יכול לבדוק? אתם עושים צחוק מעצמכם או מה? אתה יודע מה, תגדיל טיפה את האגרה ותן להם כוח אדם

דוד ביטן:  תאמין לי, הם מוכנים לשלם עוד קצת

דוד ביטן:  לא תשלמו עוד כמה גרושים כדי לשחרר את זה מוקדם?      

פנינה אורן שנידור: אדוני היושב-ראש, אם אתה יכול להביא את הנציבות, זה עוד יותר טוב

דוד ביטן: נזמן גם את הנציבות, אין בעיה

דוד ביטן:  כמה עובדים אתם צריכים בשביל זה?     

פנינה אורן שנידור: תקנים יש לנו, אין להם תנאי שכר

דוד ביטן: אני מניח שהם לא רופאים

דוד ביטן:  מה הם?      

פנינה אורן שנידור: טכנולוגים או וטרינרים

שלום דנינו: לווטרינרים אין שכר של דוקטורים?      

פנינה אורן שנידור: לא

פנינה אורן שנידור:  יש לנו וטרינרים, אבל השכר בתאגיד הפיקוח הווטרינרי יותר גבוה מאצלנו והם מקבלים גם רכב

דוד ביטן: למה?     

שלום דנינו: אפשר להשוות

דוד ביטן: בסוף הכול מגיע לאוצר

דוד ביטן:  לא משרד הבריאות ולא אחרים, הכול זה אוצר

דוד ביטן: וזה פריון של המשק

גל ברנס: אני אגיד לך ככה, יו"ר הוועדה, תשב שנה שלמה על השכר בשירות המדינה ולא תבין

גל ברנס:  גם אני לא מבין

דוד ביטן: אתה רוצה להתערב איתי? ההבנה שלי מהירה מאוד, תאמין לי

פנינה אורן שנידור: אי אפשר לעשות רפורמות בלי אנשים, בסופו של דבר אתה חייב אנשים

דוד ביטן: זה נכון, אלא אם יהיו מכונות שיבדקו

שלום דנינו: בדיונים על העסקים הקטנים דובר על כך שאתם לא יכולים לתת רישוי לייצור עד שאין מוצר

שלום דנינו:  אבל הם לא יכולים לייצר בלי שיש רישוי

שלום דנינו:  איך אתם פותרים את הביצה והתרנגולת?   

ליאור כוכבי: בגלל זה רבות חברות הפודטק מעבירות את המחקר והפיתוח לחו"ל ולא עושות את זה פה

ד"ר זיוה חממא: אני מנהלת המחלקה לניהול סיכונים במזון בשירות מזון ארצי

ד"ר זיוה חממא:  חלק גדול מהמוצרים שהם תוצר של תעשיית הפודטק עונה להגדרה של מזון חדש, מה שאומר שהם צריכים לקבל אישור פרטני עבור המוצרים האלה

ד"ר זיוה חממא:  לצערי חלק גדול מהחברות שמתלוננות על המצב לא הגישו בכלל בקשות כדי לקבל אישור

שלום דנינו: אם הן היו מגישות בקשה?     

ד"ר זיוה חממא: אם הן היו מגישות, זה נבדק

ד"ר זיוה חממא:  אני לא יכולה להתחייב מראש

שלום דנינו: יש איזה מודל איך פותרים את זה? דוגמה של אחד או שניים ואז נותנים רישיון

ד"ר זיוה חממא: זה בדיוק מה שאנחנו עושים היום

ד"ר זיוה חממא:  אנחנו עובדים על איזשהו פרויקט פיילוט שלקחנו לתוכו ארבע חברות מובילות מתחום הפודטק

ד"ר זיוה חממא:  אנחנו עושים איתן בדיוק את המסלול הזה

ד"ר זיוה חממא:  יש לנו כבר מודל איך היינו רוצים לעשות, אבל אז אנחנו מגיעים שוב לאותה נקודה של מחסור בכוח אדם

שלום דנינו: אוי ואבוי

שלום דנינו:  אלה עסקים שלא קמים פה, כי יש מחסור בכוח אדם? גל, זה מדהים

דוד ביטן: כמה משרות את צריכה     

פנינה אורן שנידור: בשירות המזון יש על הנייר 68 ובפועל אנחנו על 39 משרות

דוד ביטן: מה? בגלל זה אתה מחייך, גל

גל ברנס: לא היה 68 אם אנחנו לא היינו נותנים מראש 68

גל ברנס:  הרוב ניתנו בשנה האחרונה

דוד ביטן: אבל אף אחד לא רוצה לעבוד

דוד ביטן:  אתם לא נותנים משכורת

דוד ביטן:  בעיריות יש בודקי תוכניות שהם הנדסאים או מהנדסים

דוד ביטן:  נותנים להם סכום כזה קטן שאף אחד לא רוצה לעבוד

דוד ביטן:  ואז כולם מפסידים כסף – המדינה מפסידה כי אין דירות וכו'

דוד ביטן:  יש מקצועות שאין ברירה אלא לשלם

דוד ביטן:  אלה אנשי מקצוע שצריכים להרוויח

גל ברנס: עברה פה רפורמה חשובה מאוד

גל ברנס:  אגף תקציבים נתן את כל התקנים כדי לסיים את הרפורמה - - -     

דוד ביטן: רק לא את המשכורות

גל ברנס: המשכורות זה לא אצלי

גל ברנס:  אני מקווה שאתה תפתור את הבעיה

דוד ביטן: זו אותה בעיה

דוד ביטן:  אחרי הפגרה נשב על הכול

שלום דנינו: אפשר להקטין את מספר התקנים ולתת להם את התוספת, את הפער?     

גל ברנס: הלוואי שזה היה כל כך פשוט

שלום דנינו: בוועדת הכלכלה אנחנו עולים על צמתים ורואים שבהשקעה קטנה של כסף אפשר לקבל פריון עבודה

שלום דנינו:  כך בנמלים, במשאיות, בווטרינרים

שלום דנינו:  זה כסף קטן

גל ברנס: העניין פה הוא לא כסף

גל ברנס:  הכסף הוקצה, יש תקציב להכול, בסוף זה עניין של תנאי שכר

גל ברנס:  זה עניין רוחבי בשירות המדינה

גל ברנס:  קשה לתת לזה ולאחר לא

דוד ביטן: אנחנו נשב על זה בעוד חודש

ד"ר אדי טל: אני יועץ לחברות ומלווה כמה חברות בלשכת המסחר, לשעבר וטרינר ראשי למזון

ד"ר אדי טל:  חיי מדף של מוצר מזון הוא מרכיב בעלות המוצר

ד"ר אדי טל:  ככול שחיי המדף ארוכים יותר, כך אני יכול להוריד את יוקר המחיה

ד"ר אדי טל:  החקיקה, גם בישראל וגם בעולם, מטילה את כל האחריות על היצרן

ד"ר אדי טל:  ברוב המוצרים שמיוצרים או מיובאים, היצרן קובע, חוץ ממוצרים וטרינריים

ד"ר אדי טל:  ברגע שמדובר בווטרינריה, המדינה יצרה איזושהי תקרת זכוכית שאי אפשר לעבור אותה

ד"ר אדי טל:  לדוגמה, מפעל שעשה כבד אווז בפתח תקוה, כשהוא הקפיא אותו לשוק הישראלי הוא היה נותן תוקף של חצי שנה, כשאת אותו כבד אווז הוא ייצא ליפן הוא קבע שנתיים; בשר טחון קפוא – 60 יום

ד"ר אדי טל:  זו חקיקה משנת 1987 שלא השתנתה

ד"ר אדי טל:       אני, כמייצג חברה מסוימת, מנסה כבר שלוש שנים לייבא גם ב-60 יום ולא מצליחים

ד"ר אדי טל:  הייתי בפגישות גם במשרד הבריאות וגם אצל הקולגות שלי במשרד החקלאות וגם בשגרירות של אותה מדינה שמשם אנחנו מנסים לייבא בשר טחון קפוא, ב-60 יום, והמדינה זורקת מאחד לשני

ד"ר אדי טל:  נכון להיום לא מצליחים לקבל אישור לייבא

דוד ביטן: גם המסעדות התלוננו על זה

ד"ר אדי טל:  	עוד יותר אבסורד, בשר מצונן – 85 יום, אבל בשר טחון קפוא – 60 יום

דוד ביטן: אז אתה רוצה שגם המצונן יעשו 60 יום? לא הבנתי את הטענה

שלום דנינו: לא לא, הוא טוען שאם אפשר במצונן, על אחת כמה וכמה בקפוא

ד"ר אדי טל: אחריות יצרן לכל אורך הדרך

פנינה אורן שנידור: כבוד היושב-ראש, אתה תראה שלמרות כל החוסרים שיש לנו, אנחנו עדיין מבינים את הבעייתיות

פנינה אורן שנידור:  יש עוד הרבה דברים שצריך לתקן, אבל אי אפשר את הכול בבת אחת

פנינה אורן שנידור:  תודות לחוק ההסדרים הנוכחי, גם הנושא הזה עלה לדיון ותיקון, למעשה על אותו עיקרון

פנינה אורן שנידור:  אמרנו כלל פשוט מאוד – ד"ר אדי טל אכן צודק, ברוב המזונות מי שקובע את חיי התוקף של המדף זה היצרן

פנינה אורן שנידור:  במזונות מסוימים  הרגולטור נכנס ומתערב בגלל הרגישות וקבע בעצמו

פנינה אורן שנידור:  הרגולטור צמצם  ואמר: לא אכפת לי מה אתה, היצרן, אומר, אני קובע

פנינה אורן שנידור:  זה עדיין נכון וזה ייפתר בחוק ההסדרים הקרוב

דוד ביטן: זה נכון למשל לגבי בשר טחון?     

פנינה אורן שנידור: לדוגמה בשר טחון

פנינה אורן שנידור:  אבל יש תנאים

פנינה אורן שנידור:  אמרנו שהמזון הוא אכן רגיש והיצרן צריך לקחת ולתת אחריות

פנינה אורן שנידור:  יש יצרנים שיישמו מערכת בקרת איכות עצמית, יתקפו את זה ויגידו: עד היום אמרנו 60 יום, אבל יש לי מערכת ולידציה מתוקפת - - -      

דוד ביטן: הם צריכים לבוא אליכם לדיון?     

פנינה אורן שנידור: הם צריכים להוכיח בראש ובראשונה לעצמם

פנינה אורן שנידור:  מפעלים של מוצרי בשר יש להם פיקוח וטרינרי שוטף

פנינה אורן שנידור:  הם יעשו את האימות באמצעות הווטרינר במפעל, יבוא פיקוח ויאמץ את זה שם

ד"ר אדי טל: עם כל הכבוד, 94% מהבשר שנצרך בישראל, מיובא

פנינה אורן שנידור: בדיוק אותו הדבר גם לגבי יבואן

פנינה אורן שנידור:  אם יבואן מביא מיצרן שקבע את התוקף והוא יודע לשמור על השרשרת כפי שקבע היצרן - - -     

דוד ביטן: מה יש עכשיו בחוק ההסדרים?     

פנינה אורן שנידור: הכלל יישאר אותו כלל

פנינה אורן שנידור:  מי שתהיה לו מערכת GMP שאומרת שהוא לקח את האחריות והוא יודע, יוכל לקבוע חיי מדף בעצמו

דוד ביטן: זה מה שקורה עכשיו

פנינה אורן שנידור: לא, זה לא קורה עכשיו

דוד ביטן: בכל המוצרים זה לא קורה?     

פנינה אורן שנידור: זה יקרה ספציפית לגבי הבשר

ד"ר אדי טל: לא הבנתי לגבי GMP – זה אומר שהמשחטה בחו"ל שטוחנת חייבת שיהיה לה GMP?      

פנינה אורן שנידור: לא

פנינה אורן שנידור:  תקרא את הסעיף

פנינה אורן שנידור:  היא חייבת לעבוד בתנאי אישור ייצור נאות בהתאם לתקנים בין-לאומיים

פנינה אורן שנידור:  בחו"ל לא רצים לעשות GMP ויצרן בחו"ל יצטרך לעמוד בתקנים - - -     

דוד ביטן: זה מספק אותך?     

ד"ר אדי טל: אוקיי

דוד ביטן: בסדר, חיכית כל כך הרבה, תחכה עוד חודש

פנינה אורן שנידור: אתם צריכים לקרוא את התזכיר שפורסם להערות

דוד ביטן: בעוד חודש אנחנו נקיים ישיבה לעניין הכוח אדם

שלום דנינו: פנינה, אנחנו מתרשמים מההידברות והנגישות שלכם לאלה

שלום דנינו:  זה מרשים מאוד, בטח העבודה שאתם עושים, אבל עשרה ימים ושישה ימים, זה הרבה זמן בנמל

דוד ביטן: כי אין לה כוח אדם

ליאור כוכבי: אגב, מבחינת עלויות של מכולות שנשארות בנמל יותר מ-21 יום – כל מכולה 60,000 שקל

דוד ביטן: זה מה שניסיתי להסביר – יש קנסות שהם לא הגיוניים

שלום דנינו: כי הם לא רוצים שהם יישארו בנמל

פנינה אורן שנידור: יש עוד סיבות לעיכובים

דוד ביטן: ברור שלא רק אתם אשמים בעניין, כל אחד תורם את חלקו

פנינה אורן שנידור: חשוב לומר שהפוטנציאל של המסלול הזה עוד לא מומש

פנינה אורן שנידור:  אם היינו מממשים אותו, אז אפשר היה לבחון

דוד ביטן: אגב, את המסמכים אפשר לבדוק

שלום דנינו: זה כשהמשלוח יוצא, לא צריך לחכות למכולה

פנינה אורן שנידור: זה מה שקורה עכשיו

דוד ביטן: אם אתם צריכים לבדוק במדגמי, כמה זמן זה לוקח?     

פנינה אורן שנידור: זה אותו דבר, זה נכנס ל-FIFO ועומד בתור, מחכה שיגיע התור שלו לבדיקה

שלום דנינו: היושב-ראש, רק שתבין, יבואן מביא מכולה, דוגמים אותה, משקפים

שלום דנינו:   הוא חוזר למוחרת, זה בערך עוד כ-9,000 שקלים, גם כשהוא צדיק

שלום דנינו:  מילא היו תופסים משהו שהוא לא בסדר, היו מטילים את זה עליו

שלום דנינו:  אבל פה גם אם אתה בסדר בבדיקה, גם עליך

שלום דנינו:  זה לא רק משרד הבריאות, אבל צריך לסדר את העניינים גם בתוך הנמל, גם בבדיקות

דוד ביטן: גל, ישבת איתנו על הנמלים? יש הרבה בעיות בנמלים שגורמים לעליית המחיר

דוד ביטן:  נכון, האוצר נהנה מזה כי הוא מקבל יותר מע"מ

גל ברנס: אנחנו בעד להוריד את המחירים וחלילה לא נהנים מעליית מחירים

דוד ביטן: אלה דברים שצריך לפתור

דוד ביטן:  רוצים להוריד את המחיר בישראל? תעשו משהו

דוד ביטן:  תכניסו את היד לכיס

דוד ביטן:  לא בכל הדברים, אבל בדברים החשובים

דוד ביטן:  אתם רואים, אם פה פתרתם את הבעיה של כוח אדם – זה  מזרז; פתרתם את הבעיה של הרכבת בנמל כדי להסיע, פתרתם את הבעיה של המובילים

דוד ביטן:  יש כל מיני דברים שיכולים לקצץ בהוצאות

ד"ר שרון אלרעי-פרייס: לגבי התכנון – לא יכול להיות שנבנה עוד נמל באשדוד, נמל שלם, ולא מסתכלים איזה כוח אדם צריך מבחינת פיקוח כדי לקבל את הסחורות האלה

שלום דנינו: מה גם שהנפח גדל

דוד ביטן: אבל יש לכם יותר מ-60 תקנים ואתם משתמשים רק ב-39

דוד ביטן:  כשתגיעו ל-60 ומשהו, תבואי עוד פעם לכאן ונעזור לך

ד"ר שרון אלרעי-פרייס: אנחנו נפתור את זה בעוד חודש, אני סומכת עליך

דוד ביטן: תודה רבה לכולם, הישיבה נעולה